**Usmernenie k nástupu detí MŠ a žiakov ZŠ  po celoplošnom testovaní**

Na základe Uznesenia vlády SR č.678 z 22.10.2020 oznamujeme rodičom, že po celoplošnom testovaní je dieťa, ktoré navštevuje materskú školu a žiak základnej školy povinný prvý deň po nástupe do školy preukázať sa Vyhlásením zákonného zástupcu o bezinfekčnosti. Tlačivo je dostupné na vytlačenie na webovom sídle našej školy (viď. príloha). Bez podpísaného vyhlásenia zákonným zástupcom sa dieťa nemôže zúčastniť vyučovania. Vyhlásenie môže zákonný zástupca podpísať aj elektronicky po prihlásení na Edupage školy. Škola nevyžaduje od  zákonného zástupcu negatívny výsledok RT - PCR testu alebo antigénového testu certifikovaného na území Európskej únie na ochorenie COVID – 19. Pozitívne testovaní rodičia to oznámia triednemu učiteľovi a vedeniu školy, ďalej sa postupuje podľa pokynov RUVZ.

Zákonný zástupca svojim vyhlásením berie plnú zodpovednosť za správnosť a pravdivosť predmetného vyhlásenia.

**Žiaci 1. stupňa, starší ako 10 rokov**

Každý žiak, ktorý má viac ako 10 rokov (t.j. 10 rokov a 1 deň), včítane žiakov 1.stupňa by sa mal zúčastniť testovania. Pri nástupe do školy sú títo žiaci povinní preukázať sa negatívnym testom. V prípade, že takíto žiaci sa testovania nezúčastnia, majú zákaz vychádzania 10 dní a pri nástupe do školy sa preukážu potvrdením od detského lekára o svojom zdravotnom stave. V prípade, že ich test je pozitívny bude im nariadená karanténa /je potrebné informovať triedneho učiteľa a vedenie školy/.

**Žiaci 2. stupňa**

Žiaci sa zúčastňujú dištančného vzdelávania bez ohľadu na výsledky celoplošného testovania. Ospravedlnené môže byť iba výrazné zhoršenie zdravotného stavu žiaka ak je po testovaní pozitívny /je potrebné informovať triedneho učiteľa a vedenie školy/. Ak žiaci 2. stupňa nepôjdu na testovanie ich právo na pohyb bude obmedzené, majú zákaz vychádzania.

Netestovaný rodič nemôže odprevadiť svoje dieťa do školy. Žiak prichádza do a zo školy sám. Ak dieťa ostane doma a uplatní pravidlo zákazu vychádzania, v tomto prípade môže neúčasť dieťaťa ospravedlniť rodič, najviac 5 dní po sebe idúcich.

Prosím rodičov o maximálnu zodpovednosť. Všetci si musíme byť vedomí možných následkov pri nepravdivo vypísanom Vyhlásení zákonného zástupcu o bezinfekčnosti, resp. pri zamlčaní iných skutočností.

Mgr. Dagmar Lučanská riaditeľka školy